(Foto: Inquam Photos / George Călin)



„Pentru că putem”, varianta vicepremierului Paul Stănescu: întrebat azi insistent de ziariști „ce-l recomandă pe fostul bodyguard al lui Nicu Gheară să fie angajat consilier la Guvern”, liderul PSD a răspuns enervat: „Treaba mea!”



Mai multe publicații au dat azi informația că Mihai Călin Novăcescu, fosta gardă de corp a lui Nicu Gheară, a fost numit consilier la Guvern, plătit din bani publici.

Vicepremierul Stănescu a replicat că va verifica dacă Novăcescu a fost bodyguardul lui Gheară și că, deși îl cunoaște pe acesta „de 20 de ani”, nu a fost „căsătorit cu el” ca să știe cu cine a lucrat înainte.

Întrebările repetate ale ziariștilor l-au iritat pe oficialul guvernamental, care i-a răspuns unei jurnaliste: „Da' pe dvs ce vă recomandă ca să fiți jurnalist?”

Întrebat în ce domeniu îl consiliază Novăcescu, vicepremierul a răspuns: „Ce să vă răspund? E angajat de o zi sau două. Nu i-am dat atribuții până acum”.

La fel ca premierul și toți ceilalți miniștri, vicepremierul Paul Stănescu a renunțat la serviciile SPP, după ce Liviu Dragnea a intrat într-un conflict personal cu șeful acestui serviciu Lucian Pahonțu.